Diari Oficial de la Generalitat Valenciana


Sumari del DOGV 3662, del 10-01-2000 (1999/10963)

RESOLUCIÓ de 3 de setembre de 1999, de la Direcció General de Treball i Seguretat Laboral, per la qual es disposen el registre i la publicació del conveni col·lectiu de la empresa Hidalgo Contratas, SL (cod. 8000402).
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3662

Data del DOGV
:   10-01-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1999/10077


Data del document
:   03-09-1999

Organisme emissor
:   Conselleria d'Ocupació

Tipus de document
:   Resolució

Descriptors 

:   * empresa privada
    * conveni col·lectiu

RESOLUCIÓ de 3 de setembre de 1999, de la Direcció General de Treball i Seguretat Laboral, per la qual es disposen el registre i la publicació del conveni col·lectiu de la empresa Hidalgo Contratas, SL (cod. 8000402). [1999/A10440]
  
Vist el text articulat del conveni col·lectiu de treball de l'empresa Hidalgo Contratas, SL, presentat davant d'aquesta Direcció General de Treball i Seguretat Laboral el dia 9 d'agost de 1999, firmat en data 5 d'agost de 1999, d'una part, per la representació de l'empresa, i d'una altra, per la dels treballadors, i de conformitat amb allò que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i depòsit de convenis col·lectius de treball, aquesta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, resol:
  
Primer
  
Ordenar-ne la inscripció en el Registre de Convenis Col·lectius de Treball d'aquesta direcció general, amb notificació a la Comissió Negociadora, i el depòsit del text original del conveni.
  
Segon
  
Disposar-ne la publicació en el Diari Oficial de la Generalitat Valenciana.
  
València, 3 de setembre de 1999.- El director general de Treball i Seguretat Laboral: Román Ceballos Sancho.
  
Conveni col·lectiu de treball d'Hidalgo Contratas, SL
  
Article 1. Àmbits del conveni
  
El present conveni col·lectiu regula les relacions de treball entre Hidalgo Contratas, SL, i el seu personal que hi depenga directament o que preste els seus serveis en qualsevol centre de treball de la Comunitat Valenciana, qualsevol que siga la seua zona habitual de treball o la zona en què puga realitzar la seua activitat, de conformitat amb les necessitats d'atenció a les comandes de serveis rebudes, o els contractes d'explotacions industrials realitzats.
  
Article 2
  
Les normes d'aquest conveni seran d'aplicació en tots els centres de treball de l'empresa, i també en tots aquells que puguen establir-se en el futur.
  
Article 3. Vigència
  
El present conveni tindrà efectes retroactius des del dia 1 de juliol de 1998, amb independència de la seua publicació, fins al 31 de desembre de 2000.
  
Article 4. Denúncia del conveni
  
1. Qualsevol de les parts podrà sol·licitar la revisió del conveni, formulant la denúncia per escrit davant de l'altra part i davant de l'autoritat laboral competent amb un mes d'antelació respecte del venciment del termini de vigència o qualsevol de les seues pròrrogues. El conveni s'entendrà tàcitament prorrogat per períodes de dos anys si no hi ha denúncia.
  
2. No obstant això, les taules salarials seran revisades al terme de cada any després de la denúncia prèvia d'aquestes abans del dia 30 de novembre d'aquells en què no vença el conveni. En el supòsit de pròrroga tàcita del conveni, les taules salarials seran incrementades anualment en el mateix percentatge d'augment de l'índex de preus al consum (IPC) de l'any anterior.
  
3. Denunciat el present conveni, totes les seues disposicions romandran vigents fins a l'entrada en vigor d'un de nou.
  
Article 5. Organització del treball
  
L'organització, la direcció, el control i la vigilància de l'activitat laboral corresponen a l'empresa o a la persona en qui aquesta delegue.
  
Article 6
  
Els treballadors de l'empresa prestaran els seus serveis al lloc acordat, i l'empresa podrà, en l'exercici del seu poder directiu, i després de les consultes prèvies amb els delegats de personal, membres del comité d'empresa, o delegat sindical, si hi manquen els anteriors, destinar-los a qualsevol centre de treball, sucursal o delegació.
  
Ateses les especials característiques del treball en què s'ha de realitzar la prestació del servei per a empreses clients, la mobilitat funcional i geogràfica del personal estarà determinada per les facultats d'organització de l'empresa, que procedirà a la distribució del seu personal entre els diversos llocs de treball de la manera més racional i adequada als fins productius, i es considerarà sempre com a centre de treball del personal aquell a què, en cada cas, es trobe adscrit, o en què realitze la seua prestació de treball.
  
Article 7. Contractació
  
Els contractes de treball podran concertar-se per temps indefinit, per duració determinada, a temps parcial, per obra i servei determinat i per qualsevol altra modalitat de contracte de treball autoritzada per la legislació vigent.
  
Article 8. Període de prova
  
El període de prova del contracte serà de sis mesos per als tècnics i el personal qualificat, i de tres mesos per als altres treballadors.
  
Article 9. Modificació de les condicions de treball
  
La direcció de l'empresa, després de la comunicació prèvia als delegats de personal o al comité d'empresa, podrà modificar les condicions de treball quan hi haja provades raons econòmiques, tècniques, organitzatives o de producció i afecten les següents matèries:
  
- Jornada de treball.
  
- Horari.
  
- Règim de treball a torns.
  
Article 10. Classificació professional
  
Els treballadors afectats pel present conveni, en atenció a les funcions que desenvolupen, tenint en compte els seus coneixements, experiència, grau d'autonomia, responsabilitat i iniciativa, etc. seran adscrits un determinat grup funcional i a un nivell professional; la conjunció d'ambdós establirà la classificació organitzativa de cada treballador.
  
Grups funcionals
  
Tots els treballadors que desenvolupen la seua activitat, tant als centres de treball propis com als de les empreses clients a què se'ls estiga prestant un determinat servei estaran classificats en un dels següents grups:
  
Tècnics. És el personal amb alt grau de qualificació, experiència i aptitud equivalents a les que es puguen adquirir amb titulacions superiors, mitjanes o de formació professional reglada, que realitzen faenes d'elevada qualificació i complexitat.
  
Empleats. És el personal que pels seus coneixements i/o la seua experiència realitza tasques administratives, comercials, relacions públiques, organitzatives, d'informàtica, de publicitat i, en general, les específiques de llocs amb permanència en tota o part de la seua jornada en oficina.
  
Operaris. És el personal que pels seus coneixements i/o la seua experiència executa operacions relacionades amb la producció, bé directament actuant en el procés productiu, o en faenes de manteniment, transport o d'altres auxiliars o de serveis, i pot realitzar, al seu torn, funcions de supervisió.
  
Nivell professional 1:
  
Criteris generals. Tasques que s'executen segons instruccions específiques, amb un alt grau de dependència, que requerisquen preferentment esforç físic i/o atenció i que no necessiten de formació específica i ocasionalment d'un període d'adaptació.
  
Exemples. Activitats manuals, peonada, càrrega i descàrrega, neteja, utilització de màquines senzilles que no requerisquen ensinistrament especial i coneixements específics, personal auxiliar, transport manual, i també altres faenes subalternes.
  
Nivell professional 2:
  
Criteris generals. Tasques que consisteixen en operacions realitzades seguint un mètode de treball precís, amb alt grau de supervisió, que normalment exigeixen coneixements professionals de caràcter elemental i un període d'adaptació.
  
Exemples. Activitats relacionades amb processos d'elaboració de productes, introducció de dades, tractament de textos, faenes d'obra, fusteria, electricitat, mecànica, pintura, etc., de treballadors amb no molta experiència.
  
Nivell professional 3:
  
Criteris generals. Tasques consistents en l'execució d'operacions que, encara que es realitzen sota instruccions, requerisquen adequats coneixements professionals i aptituds pràctiques i la responsabilitat de la qual està limitada per una supervisió directa i sistemàtica.
  
Exemples. Manipulació de màquines, tasques d'obra, electricitat, fusteria, pintura, mecànica, etc., amb capacitat i experiència suficient per a realitzar les faenes normals de l'ofici amb un mínim de supervisió, tractament de textos amb coneixement d'idioma estranger, telefonistes-recepcionistes amb coneixement d'idioma estranger, tasques administratives i informàtiques que requerisquen una alta especialització, publicistes, tasques de magatzem que, a més de les faenes de càrrega i descàrrega, n'impliquen altres complementàries dels magatzemistes, tasques de transport i paletització, realitzades amb elements mecànics que requerisquen carnet o altres requisits de coneixements especials, encarregats de secció o d'activitat, etc., conducció o conducció amb repartiment, amb permís de conduir C, D, E, supervisió del manteniment de maquinària, etc.
  
Nivell professional 4:
  
Criteris generals. Tasques que, tot i no suposar coresponsabilitat de comandament, tenen un contingut alt d'activitat intel·lectual i d'interacció humana, en un marc d'instruccions precises de complexitat tècnica amb autonomia dins del procés productiu.
  
Exemples. Treballs que requerisquen necessàriament per a la seua realització la possessió de titulacions de llicenciatura o equivalents, treballs de direcció tècnica, administrativa, de sistemes de processos de qualitat, etc.
  
Nivell professional 0:
  
Criteris generals. Els treballadors pertanyents a aquest grup planifiquen, dirigeixen i coordinen les diverses activitats pròpies del desenvolupament de l'empresa. Les seues funcions comprenen, entre altres, l'elaboració de la política d'organització, de recursos humans, i el control de les activitats de l'organització. Prenen decisions o participen en la seua elaboració, exerceixen alts llocs de direcció.
  
Exemples. directors gerents, directors generals, directors comercials o de màrqueting, encarregats generals, etc.
  
Article 11. Retribucions
  
De comú acord s'estableix un salari mínim global anual, que comprén el salari base mensual més les dues pagues extraordinàries, i que s'estableix en l'annex I del conveni. El dit salari entrarà en vigor el dia 1 de juliol de 1999 i s'incrementarà el dia 1 de gener de 2000 en el mateix percentatge que augmente el IPC de l'any anterior.
  
Des de l'1 de setembre de 1998 fins al 31 de juny de 1999 quedaran vigents els salaris pactats amb cada treballador i que figuraven en el seu corresponent rebut de salaris, de conformitat amb tots els pactes tàcits o expressos realitzats entre l'empresa i els treballadors.
  
La retribució del personal amb contractes formatius es regirà quant a salaris pel que s'ha determinat en la legislació vigent en cada moment.
  
Els treballadors menors de 18 anys percebran el salari mínim interprofessional que els corresponga segons llei.
  
El salari global mínim anual podrà ser millorat tal com es determine en contracte individual.
  
Article 12
  
1. El salari global anual dels treballadors estarà integrat per:
  
a) El salari base.
  
b) Els complements salarials.
  
c) Les pagues extraordinàries.
  
Addicionalment es cobraran els conceptes no salarials, com les dietes, el quilometratge i altres bestretes.
  
2. Els treballadors percebran la seua retribució anual prorratejada en 12 mensualitats, i podran percebre-la també per hora efectiva de treball. L'hora efectiva de treball es calcularà dividint el salari anual pel nombre d'hores efectives de treball que estableix el conveni.
  
Els treballadors podran substituir el sistema retributiu anterior per percepcions fixades per unitats de producció. La dita substitució haurà de constar mitjançant escrit firmat per l'empresa i el treballador i es farà saber al representant dels treballadors.
  
Article 13. Hores extraordinàries, festives i nocturnes
  
Dins dels límits previstos per l'Estatut dels Treballadors, les hores extraordinàries, festives i les nocturnes no subjectes a variació de torns realitzades pels treballadors, seran retribuïdes com les hores ordinàries de treball efectiu, llevat que per contracte individual es pacten condicions distintes. No obstant això, l'empresa podrà compensar amb descansos i dins dels quatre mesos següents a la seua realització les hores extraordinàries realitzades pels treballadors.
  
Les hores nocturnes realitzades per canvis de torns es pagaran amb un increment del 10% sobre el valor de l'hora normal, i es consideraran en aquest cas com a hores nocturnes les efectuades entre les 23.00 hores i les 06.00 hores de l'emdemà. Queden excloses d'aquesta consideració les realitzades pel personal que preste serveis d'hostaleria o les realitzades en aquelles altres activitats que tinguen horari de nit per pròpia naturalesa.
  
Article 14. Dietes i transports
  
Les dietes i transports són conceptes extrasalarials que tenen com a finalitat el rescabalament o la compensació per les despeses de manutenció o desplaçaments i les quanties dels quals s'establiran d'acord amb cada circumstància personal.
  
En els supòsits en què es pacte pagament de quilometratge i dietes, el treballador no estarà obligat a presentar justificants fins al límit que estableix l'Ordre de 28 d'abril de 1993, sobre revisió de la quantia de locomoció i dietes (BOE 1 de maig de 1991), llevat dels comercials que estaran obligats sempre a la justificació de totes aquelles despeses que l'empresa considere convenient.
  
Quan les indicades despeses superen les xifres establides en el paràgraf anterior, el treballador estarà obligat a presentar els corresponents justificants de despeses, i en serà imprescindibles la presentació perquè l'empresa pague els dits imports.
  
El personal administratiu tindrà igualment dret a dietes en els supòsits d'haver d'efectuar eixides del centre de treball per a realitzar gestions davant de clients, organismes oficials, etc.
  
Article 15. Indemnitzacions i bestretes
  
Són les quantitats percebudes pel treballador per adquisició i manteniment de roba de treball, distància als centres de treball i qualssevol altres d'igual o semblant naturalesa. La seua quantia s'establirà individualment, atenent cada circumstància i després de la consulta prèvia amb els representants dels treballadors.
  
Article 16. Premis
  
L'empresa podrà establir premis anuals que es concediran individualment, d'acord amb criteris de valoració dels treballadors. La concessió d'un d'aquests premis no comportarà en cap cas drets adquirits per a períodes successius.
  
Article 17. Temps de treball
  
Les hores de treball anuals ordinàries i efectives són 1.800, que podran distribuir-se segons necessitats de l'empresa.
  
Article 18. Vacances
  
Tots els treballadors gaudiran d'unes vacances retribuïdes de 30 dies naturals anuals, que podran ser fraccionats, per necessitats del treball, en dos períodes.
  
Article 19. Preavís
  
En el cas que el treballador sol·licite la baixa voluntària de l'empresa, estarà obligat a comunicar-ho a aquesta amb una antelació de 30 dies.
  
Article 20. Conflictes col·lectius
  
S'estableix la pau social, comprometent-se ambdues parts que tots els litigis que s'hi produïsquen col·lectivament es resolguen mitjançant un arbitratge d'equitat. L'àrbitre serà assignat de comú acord entre les parts.
  
Si no hi ha acord, cada part designarà tres possibles àrbitres i l'autoritat laboral un.
  
Cada part, per rigorós torn, ratllarà un dels noms dels possibles àrbitres, fins que en quede només un, que serà qui efectuarà l'arbitratge.
  
En els casos d'interpretació de normes, llevat de les que dimanen del text del conveni, o en els supòsits d'abús manifest en l'emissió de l'arbitratge s'acudirà necessàriament a la jurisdicció social.
  
En els supòsits de dubtes sobre la interpretació del present text del conveni, serà necessària la intervenció prèvia de la Comissió Paritària del conveni, integrada per dos representants de cada una de les parts. En cas que no s'arribe a un acord, es recorrerà a l'arbitratge ací previst.
  
Es fixa com a seu de la Comissió Paritària la del sindicat Unió Sindical Obrera (USO), situada a 46113 València, al carrer Juan Bautista Vives, número 9.
  
Article 24. Comité Intercentres
  
Es constitueix un comité intercentres que estarà format per tots els delegats de personal.
  
El Comité Intercentres tindrà les següents atribucions:
  
- La negociació col·lectiva.
  
- La designació dels dos representants socials de la Comissió Paritària.
  
- La designació, entre els seus membres, dels delegats de prevenció de riscos laborals
  
- La totalitat de competències establides en l'article 64 de l'Estatut dels Treballadors.
  
ANNEX I
  
Taules de salaris globals mínims del conveni en còmput anual aplicables des del dia 1 de juliol de 1999
  
Salari anual
  
Nivell professional 1 1.080.000 PTA
  
Nivell professional 2 1.140.000 PTA
  
Nivell professional 3 1.500.000 PTA
  
Nivell professional 4 2.000.000 PTA